CELEX: 52014XG1211(01)
Language: bg
Date: 2014-12-11 00:00:00
Title: Заключения на Съвета — „Обучение на практикуващи юристи: съществен инструмент за консолидиране на достиженията на правото на ЕС“

11.12.2014   
            
            
               BG
            
            
               Официален вестник на Европейския съюз
            
            
               C 443/7
            
         Заключения на Съвета
   „Обучение на практикуващи юристи: съществен инструмент за консолидиране на достиженията на правото на ЕС“
   (2014/C 443/04)
   СЪВЕТЪТ НА ЕВРОПЕЙСКИЯ СЪЮЗ,
   КАТО ПРИПОМНЯ:
   съобщението от Комисията до Европейския парламент и до Съвета от 29 юни 2006 г. относно съдебното обучение в Европейския съюз (COM(2006) 356 окончателен);
   резолюцията на Съвета относно обучението на съдии, прокурори и съдебни служители в Европейския съюз (2008/C 299/01);
   член 81, параграф 2, буква з) и член 82, параграф 1, буква в) от Договора за функционирането на Европейския съюз за подкрепа от страна на Съюза на обучението на магистрати и съдебни служители по гражданскоправни и наказателноправни въпроси;
   Магна харта от 2010 г. на съдиите от Консултативния съвет на европейските съдии на Съвета на Европа, в която се изтъква, че първоначалното обучение и обучението на работното място са право и задължение за съдиите и че обучението е важен елемент за гарантиране на независимостта на съдиите, както и на качеството и ефективността на съдебната система (CCJE (2010)3 Final);
   съобщението на Европейската комисия „Изграждане на доверие в правосъдието в целия ЕС — ново измерение на европейското съдебно обучение“ (COM(2011) 551 окончателен);
   заключенията на Съвета от 27 октомври 2011 година относно европейското съдебно обучение (2011/C 361/03);
   резолюцията на Европейския парламент от 14 март 2012 г. относно съдебното обучение (2012/2575(RSP));
   съобщението на Европейската комисия „Програмата на ЕС в областта на правосъдието за 2020 г. — укрепване на доверието, мобилността и растежа в Съюза“ (COM(2014)144 final);
   стратегическите насоки на Европейския съвет за пространството на свобода, сигурност и правосъдие от 27 юни 2014 г., в които се заявява, че „са необходими допълнителни действия […], за да се подобри обучението на практикуващите“ (EUCO 79/14);
   ПОДЧЕРТАВА, че:
   съдиите и прокурорите, както и другите практикуващи юристи, играят основна роля за гарантирането на спазването на правото на Европейския съюз;
   Правосъдието, включително съдебното сътрудничество, се превърна в зряла политика на ЕС с влизането в сила на Договора от Лисабон; европейското пространство на правосъдие сега трябва да се консолидира; обучението е ключов инструмент, за да се гарантира, че правата, предоставени от законодателството на ЕС се превръщат в реалност, че ефективността на съдебните системи в държавите членки се повишава и че практикуващите юристи имат взаимно доверие в правосъдните си системи. Това на свой ред следва да помогне да се гарантират безпрепятствени трансгранични производства и признаване на съдебните решения;
   ПРИВЕТСТВА:
   
            
               1.
            
            
               Факта, че повече от 210 000 практикуващи юристи, дали става въпрос за съдии, прокурори, съдебни служители, адвокати, нотариуси или съдебни изпълнители, са участвали в обучение по правото на ЕС между 2011 г. и 2013 г., както се вижда от годишните доклади на Комисията относно европейското съдебно обучение;
            
         
            
               2.
            
            
               Разпространяването на добри практики за обучение за съдии, прокурори, адвокати и съдебни служители и препоръките да се подобри обучението за тези професии, в резултат на пилотния проект за европейско съдебно обучение, предложен от Европейския парламент през 2012 г. и осъществен от Европейската комисия през 2013 г. и 2014 г.;
            
         
            
               3.
            
            
               Приемането на програма „Правосъдие“ (1) за периода 2014—2020 година, която подкрепя и насърчава съдебното обучение с оглед на утвърждаването на една обща правна и съдебна култура и която заделя 35 % от общия си бюджет, т.е. 132 милиона евро, за тази цел;
            
         
            
               4.
            
            
               Увеличеното участие на съдии и прокурори в обмени и други трансгранични дейности по обучение, които бях осъществени, улеснени и координирани от Европейската мрежа за съдебно обучение през последните години;
            
         ПРИЗНАВА, че:
   
            
               1.
            
            
               Положението се подобрява, но трябва да се направи повече, за да се постигне амбициозната цел половината (около 700 000) от всички практикуващи юристи да участват в обучение по правото на ЕС между 2011 г. и 2020 г.;
            
         
            
               2.
            
            
               Потребностите от обучение на практикуващите юристи все още не са напълно покрити, като положението варира между различните юридически професии и държави членки;
            
         
            
               3.
            
            
               Добрите практики трябва широко да се разпространяват, да се актуализират, да се използват отново и да се споделят от всички юридически професии;
            
         
            
               4.
            
            
               Практикуващите юристи все още са изправени пред препятствия да участват в дейности по обучение, например поради липса на време или бюджет, липса на обучителни курсове, които включват правото на ЕС, или липса на юридически езикови познания, които са необходими за участие в трансгранични дейности по обучение;
            
         
            
               5.
            
            
               На равнище ЕС Европейската мрежа за съдебно обучение е най-добре позиционирана да координира, чрез своите членове, националните дейности по обучение и да разработи предлагането на трансгранично обучение за съдии и прокурори; през последните години тя получава увеличаваща се подкрепа под формата на съфинансиране от Европейския съюз;
            
         ПРИЗОВАВА НАЦИОНАЛНИТЕ ДОСТАВЧИЦИ НА УСЛУГИ В СФЕРАТА НА СЪДЕБНОТО ОБУЧЕНИЕ, И ДОСТАВЧИЦИТЕ НА УСЛУГИ, ПРЕДОСТАВЯЩИ ОБУЧЕНИЕ НА ЮРИДИЧЕСКИТЕ ПРОФЕСИИ:
   
            
               1.
            
            
               Да интегрират систематично обучението по правото на ЕС и по-специално по Хартата на основните права на Европейския съюз в първоначалните и продължаващите дейности по обучение на национално равнище, където е необходимо за правилното изпълнение на съдебните или професионалните функции;
            
         
            
               2.
            
            
               Да предприемат последващи действия по най-добрите практики и препоръки, в резултат на пилотния проект за европейско съдебно обучение, където е целесъобразно;
            
         
            
               3.
            
            
               Да улеснят признаването на трансграничните дейности по обучение по правото на ЕС в друга държава членка или от доставчик на услуги, предоставящ обучение, като покриващи се с националните изисквания за обучение, където има такива;
            
         
            
               4.
            
            
               Да подобрят, където е необходимо, събирането на надеждни данни за обучението и да споделят тези данни с Комисията, така че тя да може допълнително да подобри точността на годишното докладване за европейското съдебно обучение;
            
         
            
               5.
            
            
               Да подкрепят координирането на обучението, предоставяно от национални организации на свободните юридически професии, чрез съответните им образувания на равнище ЕС;
            
         ПРИЗОВАВА ДЪРЖАВИТЕ ЧЛЕНКИ:
   
            
               1.
            
            
               Да превърнат приоритета от заключенията на Европейския съвет от юни 2014 г. за обучението на практикуващите юристи в конкретни мерки, като:
               
                           —
                        
                        
                           заделят необходимите бюджетни ресурси за разработване на предлагането на адекватно обучение; и
                        
                     
                           —
                        
                        
                           предоставят възможност на практикуващите юристи да участват в предложените дейности по обучение;
                        
                     
         
            
               2.
            
            
               Да обмислят увеличаване или най-малкото запазване на финансовата си подкрепа за Европейската мрежа за съдебно обучение, като вземат предвид правната рамка на Европейската мрежа за съдебно обучение и прякото съфинансиране от страна на държавите членки на някои обучения на Европейската мрежа за съдебно обучение в съответствие с потребностите от обучение, за да се изравни с приноса на ЕС и да се даде възможност на мрежата да доразвие дейностите си, като обмен и трансгранично обучение;
            
         
            
               3.
            
            
               Да подкрепят събирането на надеждни данни в тази област;
            
         ПРИКАНВА ЕВРОПЕЙСКАТА КОМИСИЯ:
   
            
               1.
            
            
               Да използва наличния експертен опит в държавите членки и измежду участниците и да надгражда върху добрата работа на Европейската мрежа за съдебно обучение и резултатите от пилотния проект за европейско съдебно обучение, когато обмисля изготвянето на препоръка за стандартите на обучение, обхващащо всички юридически професии;
            
         
            
               2.
            
            
               Да продължи да докладва за участието на практикуващите юристи в обучения по правото на ЕС и по правото на други държави членки;
            
         
            
               3.
            
            
               Да организира редовни срещи на равнище ЕС със заинтересованите страни, които участват в обучението на практикуващи юристи, за да се направи преглед на напредъка и да се подпомогне подготовката, където е необходимо, на допълнителни подобрения на европейското съдебно обучение;
            
         
            
               4.
            
            
               Да организира специална среща на равнище ЕС със заинтересованите страни, за да се направи карта на съществуващите дейности по обучение, да набележи евентуалните пропуски и да предложи подобрения, като се съсредоточи по-специално върху обучението на практикуващите юристи и държавни служители, които прилагат Хартата на основните права на Европейския съюз;
            
         
            
               5.
            
            
               Да насърчи доставчиците на услуги, предоставящи обучение, независимо дали са обществени или, ако е целесъобразно, частни, да организират повече обучения по правото на ЕС и по юридически езикови познания на чужд език за юридическите професии, като имат предвид целта това обучение да бъде висококачествено и икономически ефективно;
            
         
            
               6.
            
            
               Да се заеме със специалния въпрос за обучението на съдебните служители, включително по отношение на подобряване на обучението по правото на ЕС за съдебни служители, чиито задължения включват елементи от правото на ЕС, и по отношение на улесняването на трансграничното сътрудничество на доставчиците на услуги, които предоставят обучение на съдебните служители, където е приложимо;
            
         
            
               7.
            
            
               Постепенно да увеличи, като спазва бюджетните изисквания и процедури на ЕС, финансовата подкрепа за Европейската мрежа за съдебно обучение, която представлява основният инструмент за подобряване на обучението на съдии и прокурори в ЕС;
            
         
            
               8.
            
            
               Да увеличи финансовата подкрепа за трансгранични проекти за обучение, както е предвидено във финансовата програма „Правосъдие“ за периода 2014—2020 г., като същевременно намали административната тежест за бенефициерите;
            
         
            
               9.
            
            
               Да продължи да развива раздела за обучения на европейския портал за електронно правосъдие, включително електронното обучение, като ефикасен инструмент за допълнително развитие на европейското съдебно обучение.
            
         
      (1)  Регламент (ЕС) № 1382/2013 на Европейския парламент и на Съвета от 17 декември 2013 година за създаване на програма „Правосъдие“ за периода 2014—2020 година (ОВ L 354, 28.12.2013 г., стр. 73).